SKRIFTLIG FORESPØRGSEL E-1925/03

af Peter Skinner (PSE) til Kommissionen

(12. juni 2003)

Om: Varmetilskud

En af mine tidligere vælgere, som nu bor i Nederlandene, har spurgt mig, hvorfor hun ikke kan modtage det varmetilskud, der udbetales til alle pensionister, som har bopæl i Det Forenede Kongerige, selvom hun modtager folkepension herfra.

Vil Kommissionen bekræfte, at varmetilskuddet burde udbetales til alle britiske statsborgere, som modtager folkepension fra Det Forenede Kongerige, selvom de har bopæl i et andet EU-medlemsland?

Svar afgivet på Kommissionens vegne af Anna Diamantopoulou

(2. juli 2003)

Efter langvarige drøftelser mellem de britiske myndigheder og Kommissionen har Det Forenede Kongerige indvilget i at betale varmetilskud til folk, som er bosat i andre medlemsstater, forudsat at de modtog et sådant tilskud, inden de forlod Det Forenede Kongerige.

Det er vigtigt at understrege, at EU's lovgivning om social sikring, forordning (EØF) nr. 1408/71,(1) kun dækker koordineringen af socialsikringsordninger for folk, som flytter inden for EU. Forordningen erstatter på ingen måde de nationale socialsikringsordninger, og det er udelukkende medlemsstaternes ansvar at organisere og finansiere deres socialsikringsordninger efter eget skøn. Målet med forordning (EØF) nr. 1408/71 er at sikre de personers sociale sikringsrettigheder, som flytter, men i sig selv giver forordningen ikke ret til ydelser i henhold til de nationale socialsikringsordninger. Retten til ydelser er underlagt national lovgivning. I den forbindelse skal medlemsstaterne naturligvis overholde de grundlæggende principper i EU-lovgivningen, såsom ikke-diskriminering på grundlag af nationalitet, men der er ikke nogen antydning i denne sag af, at der er tale om en sådan forskelsbehandling.

Nu, da Det Forenede Kongerige accepterer, at varmetilskud falder ind under dækningsområdet for forordning (EØF) nr. 1408/71 for de personer, som har krav herpå i henhold til britisk lovgivning, og som selv er omfattet af forordningen, kan tilskuddet eksporteres til en anden medlemsstat. Men for de personer, som ikke havde krav på tilskuddet i henhold til national lovgivning, kan forordning (EØF) nr. 1408/71 ikke anvendes for med tilbagevirkende kraft at give de mennesker ret hertil, som forlod Det Forenede Kongerige, inden ordningen blev etableret i 1998.

Kommissionens opfattelse af varmetilskud er, at det er en ikke-bidragspligtig ydelse, således at det er irrelevant, hvor mange år man har indbetalt nationale forsikringsbidrag. Tilskuddet er heller ikke knyttet sammen med skatter, og det er ikke trangsbestemt. Ganske vist kunne tilskuddet se ud som et tillæg til den statslige alderspension, men juridisk er dette ikke tilfældet, og det er ikke et krav, at man skal være berettiget til en alderspension, da det klart fremgår, at mænd på 60 eller herover kan gøre krav på tilskuddet, inden de er berettiget til en alderspension. For at være berettiget skal man være over 60 år og have opholdt sig i Det Forenede Kongerige på en bestemt dato (kvalifikationsugen)

Statsborgere i Det Forenede Kongerige, som opfylder betingelserne i den nationale lovgivning, har ret til et varmetilskud, uanset i hvilken medlemsstat de er bosat. Ud fra ovenstående grunde er alle pensionister imidlertid ikke berettigede, men denne forskelsbehandling er ikke i modstrid med EU-lovgivningen.

(1) Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, EFT L 149 af 5.7.1971.